Падчас сустрэчы не раз выказвалася думка аб тым, што спадчына Ф.Скарыны — гэта наш нацыянальны скарб, які трэба берагчы, дасканала вывучаць. Выданні яго праваслаўныя па змесце і звернуты найперш да духоўных патрэб праваслаўнага насельніцтва Беларусі. Ф.Скарына імкнуўся ў простай і зразумелай форме каменціраваць біблейскія тэксты, падаваць звесткі аб гістарычных, побытавых, багаслоўскіх, моўных абставінах і рэаліях. Кнігі нашага першадрукара прызначаліся для прыватнага і сямейнага чытання, выкарыстання ў царкоўных службах і свецкіх бібліятэках.